หุ้นสหรัฐ-น้ำมันปิดลดลงเล็กน้อย
หุ้นดาวโจนส์ปิดลบ 9.53 จุด เหตุวิตกเฟดลดซื้อบอนด์ ด้าน ราคาน้ำมันลดลง26 เซนต์ ปิดที่ 95.77 ดอลลาร์ต่อบาร์เรล
11 มิ.ย. 2556

หุ้นดาวโจนส์ปิดลบ 9.53 จุด เหตุวิตกเฟดลดซื้อบอนด์ ด้าน ราคาน้ำมันลดลง26 เซนต์ ปิดที่ 95.77 ดอลลาร์ต่อบาร์เรล 
ดัชนีเฉลี่ยอุตสาหกรรมดาวโจนส์ปิดลบ 9.53 จุด หรือ 0.06% แตะที่ 15,238.59 จุด ดัชนี S&amp;P 500 ปิดลบ 0.57 จุด หรือ 0.03% แตะที่ 1,642.81 จุด และดัชนี Nasdaq ปิดบวก 4.55 จุด หรือ 0.13% แตะที่ 3,473.77 จุด
ในช่วงแรก ตลาดหุ้นนิวยอร์กดีดตัวขึ้นขานรับข่าวที่ว่าสแตนดาร์ด แอนด์ พัวร์ส (S&amp;P) ปรับเพิ่มแนวโน้มความน่าเชื่อถือของสหรัฐ สู่ระดับมีเสถียรภาพ จากแนวโน้มในเชิงลบ โดยระบุถึงความแข็งแกร่งของเศรษฐกิจและค่าเงินดอลลาร์
อย่างไรก็ตาม ดัชนีดาวโจนส์อ่อนแรงลงปิดในแดนลบ เนื่องจากนักลงทุนยังคงวิตกกังวลว่าเฟดอาจจะลดขนาดโครงการซื้อพันธบัตรในเวลาที่เร็วกกว่ากำหนด หลังจากสหรัฐเปิดเผยว่า ตัวเลขจ้างงานนอกภาคเกษตรเพิ่มขึ้น 175,000 ตำแหน่งในเดือนพ.ค. ส่วนอัตราว่างงานขยับขึ้นแตะ 7.6% ในเดือนพ.ค. จาก 7.5% ในเดือนก่อนหน้า ซึ่งก่อนหน้านี้นักวิเคราะห์คาดการณ์ว่าการจ้างงานเดือนพ.ค.จะเพิ่มขึ้น 167,000-170,000 ตำแหน่งโดยประมาณ และคาดว่าอัตราว่างงานจะทรงตัวที่ 7.5%
ด้าน สัญญาล่วงหน้าน้ำมันดิบชนิดไลต์สวีตครูดของสหรัฐฯ งวดส่งมอบเดือนกรกฎาคม ลดลง 26 เซนต์ ปิดที่ 95.77 ดอลลาร์ต่อบาร์เรล ส่วนเบรนท์ทะเลเหนือลอนดอน งวดส่งมอบเดือนเดียวกัน ลดลง 61 เซนต์ ปิดที่ 103.95 ดอลลาร์ต่อบาร์เรล
เมื่อช่วงสุดสัปดาห์ที่ผ่านมา จีน เผยแพร่ข้อมูลทางเศรษฐกิจต่างๆนานาอันห่อเหี่ยวซึ่งจุดชนวนความกังวลต่อการเติบโตที่ชะลอตัวลงภายในชาติผู้บริโภคพลังงานรายใหญ่ของโลกแห่งนี้